Forslag til Europa-Parlamentets og Rådets direktiv om syttende ændring af direktiv 76/769/EØF om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (96/C 383/01) (EØS-relevant tekst) KOM(96) 513 endelig udg. - 96/0252 (COD)

(Forelagt af Kommissionen den 28. oktober 1996)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 100 A,

under henvisning til forslag fra Kommissionen,

under henvisning til udtalelse fra Det Økonomiske og Sociale Udvalg,

i henhold til fremgangsmåden i artikel 189 B i traktaten om oprettelse af Det Europæiske Fællesskab, og

ud fra følgende betragtninger:

Der bør vedtages foranstaltninger med henblik på færdiggørelse af det indre marked; det indre marked omfatter et område uden indre grænser med fri bevægelighed for varer, personer, tjenesteydelser og kapital;

arbejdet med at gennemføre det indre marked bør også stile mod en forbedring af livskvaliteten, sundhedsbeskyttelsen og forbrugernes sikkerhed; de foranstaltninger, der foreslås med dette direktiv, skal ses på baggrund af Rådets resolution af 9. november 1989 om de fremtidige prioriteter for en intensiveret forbrugerpolitik (1);

Rådet og repræsentanterne for medlemsstaternes regeringer, forsamlet i Rådet, har vedtaget afgørelse 90/238/Euratom, EKSF, EØF (2) om vedtagelse af en handlingsplan for 1990 til 1994 i forbindelse med programmet for »Europa mod kræft«; Rådet har besluttet at fortsætte denne handlingsplan ved afgørelse 93/362/EØF (3);

for at opnå en bedre sundhedsbeskyttelse og forbrugersikkerhed bør stoffer, der er klassificeret som kræftfremkaldende, mutagene eller reproduktionstoksiske, eller præparater med indhold heraf ikke markedsføres til privat brug;

Europa-Parlamentets og Rådets direktiv 94/60/EF (4) af 20. december 1994 om fjortende ændring af Rådets direktiv 76/769/EØF af 27. juli 1976 om indbyrdes tilnærmelse af medlemsstaternes administrativt eller ved lov fastsatte bestemmelser om begrænsning af markedsføring og anvendelse af visse farlige stoffer og præparater (5) indfører en liste i form af et tillæg til punkt 29, 30 og 31 til bilag I til direktiv 76/769/EØF over stoffer, der er klassificeret som kræftfremkaldende, mutagene eller reproduktionstoksiske i kategori 1 eller 2, og som ikke må anvendes i stoffer og præparater, der markedsføres til privat brug;

ifølge direktiv 94/60/EF skal Kommissionen senest seks måneder efter offentliggørelse af en tilpasning til den tekniske udvikling af bilag I til direktiv 67/548/EØF (6) forelægge Europa-Parlamentet og Rådet et forslag til ajourføring af denne liste for så vidt angår stoffer, der er klassificeret som kræftfremkaldende i kategori 1 eller 2, mutagene i kategori 1 eller 2 eller reproduktionstoksiske i kategori 1 eller 2;

der skal tages hensyn til risici og fordele ved de nye stoffer, der er klassificeret som kræftfremkaldende i kategori 1 eller 2, mutagene i kategori 1 eller 2 eller reproduktionstoksiske i kategori 1 eller 2;

Kommissionens direktiv 93/101/EF (7) af 11. november 1993 om tyvende tilpasning til den tekniske udvikling af bilag I til Rådets direktiv 67/548/EØF om tilnærmelse af lovgivning om klassificering, emballering og etikettering af farlige stoffer og Kommissionens direktiv 94/69/EF af 19. december 1994 om enogtyvende tilpasning til den tekniske udvikling af samme bilag, indeholder over 800 nye stoffer klassificeret som kræftfremkaldende i kategori 1 eller 2, mutagene i kategori 1 eller 2 eller reproduktionstoksiske i kategori 1 eller 2; disse stoffer bør tilføjes i tillægget til punkt 29, 30 og 31 i bilag I til direktiv 76/769/EØF;

for gennemsigtighedens og klarhedens skyld bør tillægget til punkt 29, 30 og 31 i bilag I til direktiv 76/769/EØF erstattes med et kodificeret tillæg til disse punkter;

dette direktiv berører ikke Fællesskabets minimumsforskrifter for beskyttelse af arbejdstagerne i blandt andet Rådets direktiv 89/391/EØF (8) og i særdirektiverne baseret herpå, herunder direktiv 90/394/EØF (9) -

UDSTEDT FØLGENDE DIREKTIV:

Artikel 1

Tillægget til punkt 29, 30 og 31 i bilag I til direktiv 76/769/EØF erstattes med bilaget til dette direktiv

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest et år efter datoen for dets vedtagelse. De underretter straks Kommissionen herom.

Medlemsstaterne anvender disse love og administrative bestemmelser fra den 1. marts 1999.

2. Når medlemsstaterne vedtager de i stk. 1 nævnte love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisning fastsættes af medlemsstaterne.

Artikel 3

Dette direktiv er rettet til medlemsstaterne.

(1) EFT nr. C 294 af 23. 11. 1989, s. 1.

(2) EFT nr. L 137 af 30. 5. 1990, s. 31.

(3) EFT nr. L 150 af 22. 6. 1993, s. 43.

(4) EFT nr. L 365 af 31. 12. 1994, s. 1.

(5) EFT nr. L 262 af 27. 9. 1976, s. 201. Direktiv senest ændret ved direktiv 94/60/EF (EFT nr. L 365 af 31. 12. 1994, s. 1).

(6) EFT nr. 196 af 16. 8. 1967, s. 1/67. Direktiv senest ændret ved Kommissionens direktiv 94/69/EF (EFT nr. L 381, 31. 12. 1994, s. 1).

(7) EFT nr. L 13 af 15. 1. 1994, s. 13.

(8) EFT nr. L 183 af 29. 6. 1989, s. 1.

(9) EFT nr. L 196 af 26. 7. 1990, s. 1.

TILLÆG

Forord

Forklarende bemærkninger til overskrifter og kolonner

Navn på stoffet:

Navnet er det samme, som det der er anvendt for stoffet i bilag I til direktiv 67/548/EØF om klassificering, emballering og etikettering af farlige stoffer. Overalt, hvor det er muligt, er de farlige stoffer anført med deres navne i EINECS (europæisk fortegnelse over markedsførte kemiske stoffer) eller ELINCS (europæisk liste over notificerede stoffer). Andre stoffer, som ikke er opført i EINECS eller ELINCS er anført ved hjælp af en internationalt anerkendt kemisk betegnelse (f. eks. ISO eller IUPAC). Der er i visse tilfælde yderligere medtaget et trivialnavn.

Indeksnummer:

Indeksnummeret er den identifikationskode, som stoffet har fået i bilag I til direktiv 67/548/EØF. I tillægget er stofferne ordnet efter dette indeksnummer.

EU-nummer:

I den europæiske fortegnelse over markedsførte kemiske stoffer (EINECS) er der fastlagt en identifikationskode for stoffet. Det laveste nummer er 200-001-8.

For nye stoffer, som er anmeldt under direktiv 67/548/EØF er der fastlagt en identifikationskode, som er offentliggjort i den europæiske liste over notificerede stoffer (ELINCS). Det laveste nummer er 400-010-9.

CAS-nummer:

Der er fastlagt CAS-numre (CAS = Chemical Abstract Service) for stoffer for at lette deres identifikation.

Noter:

Noternes fuldstændige tekst findes i forordet til bilag I til direktiv 67/548/EØF.

Noterne i dette direktiv betyder følgende:

Note J:

Stoffet skal ikke nødvendigvis klassificeres som kræftfremkaldende, såfremt det kan påvises, at det indeholder mindre end 0,1 vægtprocent benzen (Einecs nr. 200-753-7).

Note K:

Stoffet skal ikke nødvendigvis klassificeres som kræftfremkaldende, såfremt det kan påvises, at det indeholder mindre end 0,1 vægtprocent buta-1,3-dien (Einecs nr. 200-450-8).

Note L:

Stoffet skal ikke nødvendigvis klassificeres som kræftfremkaldende, såfremt det kan påvises, at det indeholder mindre end 3 % DMSO-ekstrakt som målt ved IP 346.

Note M:

Stoffet skal ikke nødvendigvis klassificeres som kræftfremkaldende, såfremt det kan påvises, at det indeholder mindre end 0,005 vægtprocent benzo (def) chrysen (Einecs nr. 200-028-5).

Note N:

Stoffet skal ikke nødvendigvis klassificeres som kræftfremkaldende, såfremt hele raffineringsforløbet kendes, og det kan påvises, at stoffet, hvoraf det er fremstillet, ikke er kræftfremkaldende.

Note P:

Stoffet skal ikke nødvendigvis klassificeres som kræftfremkaldende, såfremt det kan påvises, at det indeholder mindre end 0,1 vægtprocent benzen (Einecs nr. 200-753-7).

>TABELPOSITION>

>TABELPOSITION>

>TABELPOSITION>

>TABELPOSITION>

>TABELPOSITION>